# กระทรวงนิเวศวิทยาและสิ่งแวดล้อม
กระทรวงนิเวศวิทยาและสิ่งแวดล้อม  เป็นหน่วยงานบริหารของคณะมนตรีรัฐกิจสาธารณรัฐประชาชนจีน มีหน้าที่รับผิดชอบด้านกิจการนิเวศวิทยาและสิ่งแวดล้อม เป็นกระทรวงที่มีลำดับที่ 15 ในคณะมนตรีรัฐกิจ

กระทรวงนี้เป็นหน่วยงานคุ้มครองสิ่งแวดล้อมของประเทศ มีหน้าที่ปกป้องอากาศ น้ำ และผืนดินของจีนจากมลพิษและการปนเปื้อน ภายใต้การกำกับดูแลโดยตรงของคณะมนตรีรัฐกิจ กระทรวงนี้มีอำนาจและต้องปฏิบัติตามกฎหมายในการดำเนินนโยบายสิ่งแวดล้อมและบังคับใช้กฎหมายและระเบียบข้อบังคับด้านสิ่งแวดล้อม นอกเหนือจากบทบาทด้านกฎระเบียบแล้ว ยังให้ทุนสนับสนุนและจัดระเบียบงานวิจัยและพัฒนาอีกด้วย

ประวัติศาสตร์
ใน ค.ศ. 1972 ผู้แทนจากจีนเข้าร่วมการประชุมสหประชาชาติว่าด้วยสิ่งแวดล้อมของมนุษย์ครั้งแรก ซึ่งจัดขึ้นที่ประเทศสวีเดน ปีถัดมา ค.ศ. 1973 มีการจัดตั้งกลุ่มผู้นำด้านการคุ้มครองสิ่งแวดล้อมขึ้น และใน ค.ศ. 1983 รัฐบาลจีนประกาศให้การคุ้มครองสิ่งแวดล้อมกลายเป็นนโยบายของรัฐ กระทั่งใน ค.ศ. 1998 ประเทศจีนประสบภัยพิบัติน้ำท่วมครั้งใหญ่ รัฐบาลจีนจึงยกระดับกลุ่มผู้นำดังกล่าวขึ้นเป็นหน่วยงานระดับกระทรวง ซึ่งต่อมากลายเป็นสำนักงานบริหารการคุ้มครองสิ่งแวดล้อมแห่งรัฐ

ในเดือนมีนาคม ค.ศ. 2008 กระทรวงการคุ้มครองสิ่งแวดล้อม (MEP) ได้รับการจัดตั้งขึ้นมาแทนที่สำนักงานบริหารการคุ้มครองสิ่งแวดล้อมแห่งรัฐ

ในช่วง ค.ศ. 2016–2017 กระทรวงการคุ้มครองสิ่งแวดล้อมสั่งปิดโรงงานจีนเป็นการชั่วคราวประมาณร้อยละ 40 ของโรงงานทั้งหมดซึ่งเป็นส่วนหนึ่งของการรณรงค์ปกป้องสิ่งแวดล้อม

โครงการซื้อขายมลพิษถูกบริหารจัดการภายใต้การกำกับดูแลของกระทรวงการคุ้มครองสิ่งแวดล้อมและสำนักคุ้มครองสิ่งแวดล้อมท้องถิ่นกระทั่ง ค.ศ. 2018

ใน ค.ศ. 2018 กระทรวงนิเวศวิทยาและสิ่งแวดล้อม (MEE) ได้รับการจัดตั้งขึ้นโดยเป็นส่วนหนึ่งของการปฏิรูปสถาบันพรรคและรัฐเชิงลึก โดยเข้ามาแทนที่กระทรวงการคุ้มครองสิ่งแวดล้อม หน้าที่ด้านนโยบายสิ่งแวดล้อมหลายอย่างถูกควบรวมจากกระทรวงอื่น ๆ เข้ามาอยู่ในกระทรวงนิเวศวิทยาและสิ่งแวดล้อม รวมถึงนโยบายด้านสภาพภูมิอากาศที่เคยอยู่ภายใต้คณะกรรมการพัฒนาและปฏิรูปแห่งชาติ (NDRC) และหน้าที่ด้านนโยบายสิ่งแวดล้อมอีกหลายอย่างที่เคยอยู่ภายใต้กระทรวงทรัพยากรน้ำและการบริหารมหาสมุทรแห่งรัฐ โครงการซื้อขายมลพิษและคาร์บอน ซึ่งเดิมเคยอยู่ภายใต้การดูแลของกระทรวงเดิม ก็ถูกโอนมาอยู่ภายใต้การควบคุมของกระทรวงใหม่นี้ด้วยเช่นกัน

ใน ค.ศ. 2019 กระทรวงนิเวศวิทยาและสิ่งแวดล้อมจัดตั้งกลุ่มพันธมิตรเพื่อการพัฒนาสีเขียวระหว่างประเทศภายใต้ข้อริเริ่มเข็มขัดและเส้นทาง (BRI International Green Development Coalition) ขึ้นมาในฐานะโครงการร่วมกับหน่วยงานด้านสิ่งแวดล้อมของอีก 25 ประเทศ

อำนาจและหน้าที่
ตามกฎที่เกี่ยวข้องกับกระทรวง กระทรวงนิเวศวิทยาและสิ่งแวดล้อมมีหน้าที่รับผิดชอบการปกป้อง ควบคุม และตรวจสอบสิ่งแวดล้อม รวมถึงการบังคับใช้นโยบายด้านสิ่งแวดล้อม โดยมีหน้าที่รับผิดชอบการควบคุมมลพิษ การอนุรักษ์ระบบนิเวศ การกำหนดมาตรฐานสิ่งแวดล้อม การประเมินผลกระทบสิ่งแวดล้อม การตรวจสอบการคุ้มครองสิ่งแวดล้อม การรับมือกับการเปลี่ยนแปลงสภาพภูมิอากาศ การกำกับดูแลเป้าหมายการลดการปล่อยมลพิษ การกำกับดูแลความปลอดภัยทางนิวเคลียร์ รวมถึงความร่วมมือด้านสิ่งแวดล้อมระหว่างประเทศ นอกจากนี้ยังมีอำนาจเหนือหน่วยงานความปลอดภัยนิวเคลียร์ของจีนด้วย 

กระทรวงนิเวศวิทยาและสิ่งแวดล้อมควบคุมคุณภาพน้ำ คุณภาพอากาศ สภาพแวดล้อม ขยะมูลฝอย ดิน เสียง และกัมมันตภาพรังสี ในด้านกิจกรรมการวิจัยและพัฒนา กระทรวงการคุ้มครองสิ่งแวดล้อม ซึ่งเป็นหน่วยงานก่อนหน้าของกระทรวงนิเวศวิทยาและสิ่งแวดล้อมได้ให้ทุนสนับสนุน "ห้องปฏิบัติการหลัก" หลายแห่งในส่วนต่าง ๆ ของประเทศ ได้แก่ ห้องปฏิบัติการสำหรับการป้องกันและควบคุมมลพิษอนุภาคในอากาศในเมืองเพื่อการปกป้องสิ่งแวดล้อม ห้องปฏิบัติการด้านสิ่งแวดล้อมและสุขภาพ ห้องปฏิบัติการด้านนิเวศวิทยาอุตสาหกรรม ห้องปฏิบัติการด้านนิเวศวิทยาพื้นที่ชุ่มน้ำและการฟื้นฟูพืชพรรณ และห้องปฏิบัติการด้านความปลอดภัยชีวภาพ 

นอกจากนี้ กระทรวงนิเวศวิทยาและสิ่งแวดล้อมยังบริหารจัดการศูนย์วิจัยทางวิศวกรรมและเทคนิคที่เกี่ยวข้องกับการคุ้มครองสิ่งแวดล้อม รวมถึงศูนย์ควบคุมมลพิษอุตสาหกรรมโลหะนอกกลุ่มเหล็ก ศูนย์ถ่านหินสะอาดและฟื้นฟูเหมืองแร่เชิงนิเวศน์ ศูนย์ควบคุมมลพิษน้ำเสียอุตสาหกรรม ศูนย์ควบคุมก๊าซไอเสียอุตสาหกรรม ศูนย์บำบัดของเสียอันตราย และศูนย์บำบัดและกำจัดขยะมูลฝอยจากเหมืองแร่

ประเทศจีนกำลังประสบปัญหาเรื่องการร้องเรียนด้านสิ่งแวดล้อมที่เพิ่มขึ้น ใน ค.ศ. 2008 มีข้อพิพาทเกี่ยวกับมลภาวะสิ่งแวดล้อมจำนวน 51,000 คดี ตามที่โจว เซิ่งเซียน รัฐมนตรีประจำสำนักงานบริหารการคุ้มครองสิ่งแวดล้อมแห่งรัฐ (SEPA) ระบุไว้ ระหว่าง ค.ศ. 2001 ถึง 2005 หน่วยงานด้านสิ่งแวดล้อมของจีนได้รับจดหมายมากกว่า 2.53 ล้านฉบับและมีการเข้าเยี่ยมของประชาชน 430,000 ครั้ง โดยมีผู้ยื่นคำร้อง 597,000 รายที่ต้องการขอความเป็นธรรมด้านสิ่งแวดล้อม

โครงสร้าง
มีสำนักงานและหน่วยงาน 12 แห่งภายใต้กระทรวงนิเวศวิทยาและสิ่งแวดล้อม ทั้งหมดอยู่ในระดับ "ซือ" (司) ในระบบการจัดลำดับของรัฐบาล หน่วยงานเหล่านี้ทำหน้าที่กำกับดูแลในด้านต่าง ๆ และทำให้มั่นใจว่าหน่วยงานนั้น ๆ ทำงานได้อย่างเหมาะสม กระทรวงนิเวศวิทยาและสิ่งแวดล้อมยังเป็นหน่วยงานหลักของผู้แทนพิเศษด้านกิจการการเปลี่ยนแปลงสภาพภูมิอากาศซึ่งมีสถานะเทียบเท่ารัฐมนตรี และเป็นผู้แทนอันดับสูงสุดของจีนในการเจรจาเกี่ยวกับการเปลี่ยนแปลงสภาพภูมิอากาศระหว่างประเทศ โดยผู้แทนพิเศษนี้ได้รับการสนับสนุนจากสำนักงานกิจการการเปลี่ยนแปลงสภาพภูมิอากาศของกระทรวงนิเวศวิทยาและสิ่งแวดล้อม ซึ่งมีรัฐมนตรีช่วยว่าการเป็นผู้บริหาร

 โครงสร้างกระทรวง 
 กระทรวง ชื่อภาษาจีนสำนักงานบริหารทั่วไป (办公厅)กรมทรัพยากรบุคคลและกิจการสถาบัน(行政体制与人事司)กรมการวางแผนและการเงิน(规划与财务司)กรมโยบาย กฎหมาย และระเบียบข้อบังคับ (政策法规司)กรมวิทยาศาสตร์ เทคโนโลยี และมาตรฐาน(科技标准司)สำนักงานควบคุมมลพิษ(污染控制司)สำนักงานคุ้มครองระบบนิเวศธรรมชาติ(自然生态保护司)กรมการประเมินผลกระทบสิ่งแวดล้อม (环境影响评价管理司)สำนักงานความร่วมมือระหว่างประเทศ (国际合作司)กรมความปลอดภัยนิวเคลียร์ (核安全管理司)สำนักงานตรวจสอบสิ่งแวดล้อม(环境监察局)สำนักงานกิจการหน่วยงานและพรรค (机关党委)

 ผู้นำ 
 ตำแหน่ง ชื่อ รัฐมนตรีว่าการกระทรวงนิเวศวิทยาและสิ่งแวดล้อมหวง รุ่นชิว  รัฐมนตรีช่วยว่าการกระทรวงนิเวศวิทยาและสิ่งแวดล้อมซุน จินหลง, หลี่ เกา, ยฺหวี ฮุ่ยเหวิน, กัว ฟาง, ต๋ง เป่าถง หัวหน้าคณะสอบและกำกับดูแลวินัยที่ถูกส่งมาจากคณะกรรมการสอบวินัยส่วนกลาง (CCDI) และคณะกรรมการกำกับดูแลแห่งชาติ เลี่ยว ซียฺเหวียน

 ศูนย์ภูมิภาค 
ใน ค.ศ. 2006, สำนักงานบริหารการคุ้มครองสิ่งแวดล้อมแห่งรัฐ) ได้เปิดศูนย์ภูมิภาค 5 แห่งเพื่อช่วยเหลือในการตรวจสอบและการบังคับใช้กฎหมายในท้องถิ่น ปัจจุบัน ศูนย์ทั้งห้าแห่งเป็นหน่วยงานในสังกัดโดยตรงของกระทรวงนิเวศวิทยาและสิ่งแวดล้อม:
 ภูมิภาค สำนักงานใหญ่ ท้องที่บังคับใช้กฎหมายศูนย์ภาคตะวันออกหนานจิง ช่างไห่, เจียงซู, เจ้อเจียง, อานฮุย, ฝูเจี้ยน, เจียงซี, และชานตงศูนย์ภาคใต้กว่างโจวหูหนาน, หูเป่ย์, กว่างตง, กว่างซี, และไห่หนานศูนย์ภาคตะวันตกเฉียงเหนือซีอานฉ่านซี, กานซู่, ชิงไห่, ซินเจียง, และหนิงเซี่ยศูนย์ภาคตะวันตกเฉียงใต้เฉิงตูฉงชิ่ง, ซื่อชวน, กุ้ยโจว, ยฺหวินหนาน, และทิเบตศูนย์ภาคตะวันออกเฉียงเหนือเฉิ่นหยางเหลียวหนิง, จี่หนิง, และเฮย์หลงเจียงสำนักงานใหญ่กระทรวงนิเวศวิทยาและสิ่งแวดล้อม เป่ย์จิงเป่ย์จิง, เทียนจิน, เหอเป่ย์, เหอหนาน, ชานซี, และมองโกเลียใน